贺新凉 九月初七日，芝麓先生招同纪檗子、蒋行介、姜铁夫、徐方虎、陈纬云、周雪客诸同人预集黑龙潭登高，仍叠前韵
王豸来 (Qing)
落叶宾筵卷。预登高、城南远眺，尘氛都遣。凫雁翩飞沙渚静，红蓼绿蘋秋泫。荒烟袅、喜蛛吐茧。试与龙山风景较，滴珍珠、绿酒斟休浅。参军帽，风前展。参差睥睨斜阳显。暂徘徊、花幡绣佛，琳宫金扁。篱外黄花行可采，隐见竹鸡松犬。醉归去、踉跄安免。踏破月痕灯火暗，好流光、何用将钱典。茱萸鬓，霜华剪。